Predkladacia správa

	Vláda Slovenskej republiky svojím uznesením č. 962 z 27. novembra 2000 schválila návrh na ratifikáciu Základnej zmluvy medzi Slovenskou republikou a Svätou stolicou (ďalej len „Základná zmluva“), podpísanú 24. novembra 2000 vo Vatikáne. Národná rada Slovenskej republiky svojím uznesením č. 1159 z 30. novembra 2000 vyslovila súhlas s uvedenou zmluvou, ktorá bola uverejnená v Zbierke zákonov pod č. 326/2001 Z. z.
Programové vyhlásenie vlády Slovenskej republiky dňa 4. novembra 2002, vychádzajúc z Článku 13 ods. 9 Základnej zmluvy,  určilo pripraviť rezortu školstva čiastkovú zmluvu so Svätou stolicou v oblasti školstva. 
	Na príprave pracovného materiálu sa v rámci pracovných rokovaní podieľala spoločná pracovná skupina  za Slovenskú republiku v zložení určenom ministrom školstva  a za Katolícku cirkev v zložení určenom predsedom Konferencie biskupov Slovenska z poverenia Svätej stolice. Na  rokovaniach bol vypracovaný spoločný návrh Zmluvy medzi vládou Slovenskej republiky a Svätou stolicou o katolíckej výchove a vzdelávaní. Takto vypracovaný materiál bol po zapracovaní pripomienok odborných pracovníkov, ktorí boli nominovaní príslušnými ministrami za rezort kultúry a zahraničných vecí, prerokovaný v operatívnej porade ministra školstva dňa 7. apríla 2003. 
Materiál bol prerokovaný v Legislatívnej rade vlády Slovenskej republiky dňa 17. júna 2003 a vo vláde Slovenskej republiky dňa 9. júla 2003 a bolo k nemu prijaté uznesenie č. 649. Dňa 21. augusta 2003 bolo k nemu prijaté uznesenie č. 796,  ktorým sa v časti A mení text v článku 6 ods. 2 predmetnej zmluvy o nadobudnutí jej platnosti nasledovne: „Táto zmluva podlieha ratifikácii a nadobudne platnosť dňom výmeny ratifikačných listín.“  V návrhu nového upraveného znenia bola táto zmena zakomponovaná.
Svätá stolica predložila v decembri 2003 návrh pripomienok k textu zmluvy v nasledovnom znení (zmena je zvýraznená):
Odsek 2 preambuly „odvolávajúc sa na medzinárodné uznávané princípy náboženskej slobody, na významné poslanie Katolíckej cirkvi, tak rímskeho obradu ako aj byzantského obradu, čiže Rímskokatolíckej cirkvi a Gréckokatolíckej cirkvi podľa právneho poriadku Slovenskej republiky (ďalej len „Katolíckej cirkvi“) v dejinách Slovenska, ako aj na jej aktuálnu úlohu v oblasti katolíckej výchovy a vzdelávania,“
	Čl. 1 ods. 1 „Katolíckou školou a katolíckym školským zariadením (ďalej len „katolícka škola“) je cirkevná škola a cirkevné školské zariadenie  zriadené alebo uznané miestnym diecéznym biskupom, jeho generálnym vikárom alebo predstaveným náboženskej spoločnosti (ďalej len „príslušnou vrchnosťou Katolíckej cirkvi“) v súlade s právnym poriadkom Slovenskej republiky.“
	Čl. 1 ods. 2 „Zriaďovateľ katolíckej školy má právo menovať a odvolať jej  riaditeľa  v súlade s podmienkami ustanovenými právnym poriadkom Slovenskej republiky. Stanoví aj kritériá na prijatie učiteľov a vychovávateľov v zmysle výchovného zamerania katolíckych škôl a v súlade s právnym poriadkom Slovenskej republiky.“
	  V Čl. 2  ods. 2 - 9 a v Čl. 3  sa termín  „predmet katolícka náboženská výchova“  nahrádza  termínom „katolícke náboženstvo“, prípadne „vyučovanie katolíckeho náboženstva“. 
Čl. 4 ods. 1 „Katolícka univerzita  v Ružomberku je verejná vysoká škola zriadená podľa právneho poriadku Slovenskej republiky a podľa noriem kánonického práva. Má  rovnaké postavenie ako ostatné verejné vysoké školy v Slovenskej republike.“
	Čl. 4 ods. 3 „Zmluvné strany  podporujú vysokoškolské vzdelávanie, vedecké bádanie a výchovu na katolíckych bohosloveckých fakultách,  teologických inštitútoch a v kňazských seminároch, riadených normami kánonického práva.“
	Čl. 4 ods. 6 „Slovenská republika uznáva v súlade s právnym poriadkom Slovenskej republiky doklady o vzdelaní a akademické stupne udelené cirkevnými univerzitami a fakultami v odbore katolícka teológia a v ostatných cirkevných odboroch.“ 
Uvedené pripomienky Svätej stolice sa týkajú výhradne otázok patriacich do pôsobnosti Svätej stolice, nemajú charakter vecných pripomienok, ale iba precizujú text niektorých ustanovení a sú v novom upravenom znení zmluvy akceptované a teda zo strany Slovenskej republiky sa predkladá na rokovanie vlády Slovenskej republiky materiál bez rozporov.
Podľa čl. 1 ods. 1 Základnej zmluvy sa obe zmluvné strany vzájomne považujú za nezávislé a autonómne subjekty medzinárodného práva a zaviazali sa tieto princípy uplatňovať vo svojich vzájomných vzťahoch. Vzájomne uznávajú právnu subjektivitu druhej strany, ako aj všetkých právnických a fyzických osôb, ktoré ju majú podľa právneho poriadku Slovenskej republiky alebo podľa kánonického práva.
	Uzavretie medzinárodnej zmluvy medzi Slovenskou republikou a Svätou stolicou o katolíckej výchove a vzdelávaní zabezpečí naplnenie práva Katolíckej cirkvi v tejto oblasti.
	Uvedená zmluva upravuje otázky týkajúce sa slobody myslenia, náboženského vyznania a viery ako aj práva na vzdelanie a je teda prezidentskou medzinárodnou zmluvou v oblasti ľudských práv podľa Čl. 7 ods. 4 Ústavy Slovenskej republiky, ktorá si vyžaduje pred ratifikáciou prezidentom Slovenskej republiky súhlas Národnej rady Slovenskej republiky podľa Čl. 86 písm. d) Ústavy Slovenskej republiky. Z tohto dôvodu je navrhovaná zmluva súčasne medzinárodnou zmluvou podľa Čl. 7 ods. 5 Ústavy Slovenskej republiky, ktorá má prednosť pred zákonmi. 
Predkladaný materiál nemá environmentálny vplyv, ani vplyv na nárast zamestnanosti a nezakladá zvýšené nároky na štátny rozpočet.